Universis presentes litteras inspecturis, nos Hugo, miles, dominus castri Colcharum, notum facimus quod cum inter nos ex una parte et viros venerabiles decanum et capitulum Eduense, ac dominos de Ponny, Humbertum de Pratis videlicet et Philippum de Santegnay, domicellos, necnon et Girardum Surrat nomine Iohannete, uxoris sue, ex altera, contentio et discordia verteretur super limitatione juridictionis et justitie quam dicebamus habere circa et extra villam de Parreuil et in finagiis ac territoriis ville de Parreuil adjacentibus supradictam et predictam juridictionem et justitiam ad nos pertinere, superdictis decano et capitulo ac dominis contrarium asserentibus: tandem nos pro nobis et nostra ratione ac predicti decanus et capitulum et dicti domini, pro ipsis videlicet dicti domicelli et nomine ipsorum ac dictus Girardus nomine uxoris sue predicte, super ipsa contentione et discordia in viros venerabiles dominum Guillelmum de Bella Vevra decanum Cabilonensem et dominum Hugonem de Corrabuef, canonicos, Eduenses tanquam in arbitros arbitratores seu amicabiles compositores compromisimus, promittentes per juramentum nostrum super hoc corporaliter prestitum, nos pro nobis et nostris firmiter tenere et inviolabiliter perpetuo observare quidquid ipsi arbitri pace vel judicio aut de alto et basso facerent, statuerent ac etiam ordinarent. Prefati vero arbitri prefatum locum personaliter assedentes de communi assensu tam nostri quam ipsorum decani et capituli et dictorum dominorum, premissa finagia et territoria limittarunt prout inferius continetur: quibus limittatis, ad evitendas omnes discordias et dissensiones jam exortas inter nos et predictos decanum et capitulum ac predictos dominos, que possent oriri de cetero super limittatione juridictionis et justitie hujusmodi finagiorum et territoriorum, metas posuerunt in eisdem per quas tam nostre juridictionis et justitie quam juridictionis et justitie dictorum decani et capituli et dictorum dominorum limittatio declaretur. Prima meta ponitur ante molendinum Folon, in prato domini Petri de Vesans, militis; item, secunda ponitur in eodem prato; item tertia meta ponitur in prato hominis Iobertorum Iohannis dicti Surrat; item, quarta meta ponitur in prato Bernardini de Croto; item quinta meta ponitur in pascua que est ante molendinum de Planchiis; item, sexta meta ponitur in introitu prati domine Iacobe de Santenay; item, septima meta ponitur in eodem prato ejusdem domine; item octava meta ponitur in fine ejusdem prati; item, nova meta ponitur in prato quod vulgariter nuncupatur pratum Garinis; item, decima meta ponitur in prato quod vulgariter nuncupatur pratum illorum de Bussey, juxta pontem de Parreuil; item, undecima meta talis est: videlicet riparia de Parreuil prout se extendit insuper a parte de Parreuil usque ad vadum quod est domini Morelli dicti du Vernoy; item, dictum vadum similiter meta est: ita tamen quam a prima meta que ponitur ante predictum molendinum Foleti usque ad predictum vadum nos et nostri aliquid petere non possumus nec debemus super dictos capitulum et dominos de Parreuil, nec dicti decanus et capitulum et domini super nos nec super nostros, salvo jure nostro in justitia domus domini Petri de Vesans, militis, de qua justitia contendunt dicti decanus et capitulum et dictus miles; item, a dicto vado insupra, prima meta ponitur subtus quemdam noerium existentem in ochia Morelli predicti; item, secunda ponitur in terra Roberti du Vernoy; item, tertia meta ponitur in terra Odini du Vernoy; item, quarta meta ponitur in terra predicti Odini; item quinta meta ponitur in via publica que est super grangiam Regnaudi dicti Buchepot; item sexta meta ponitur ultra viam publicam per quam itur de Noiseroy apud Yssartenes, ita tamen quod si contingat aliquem delinquere inter predictas duas metas que ponuntur in dicta via, justitia est et erit communis; item septima meta ponitur inter dictam viam et petram dictam Foretiere; item octava meta est parva petra Foretiere; item, nona meta ponitur ad pedem cujusdam quercus existentis juxta petram Forretiere predictam; item, decima meta ponitur ad pirum de graneria; item, undecima meta ponitur subtus viam per quam itur a Moncello apud Colchas, salva justitia et juridictione cujusdam prati siti inter dictas duas metas, que communis remanet; item, duodecima meta ponitur juxta pratum dicti au Nycolas; item, tertia decima meta ponitur versus vadum de Charnerin; item, quarta decima meta ponitur in corneto nemoris es Moryns, versus Vevreille, item quinta decima meta ponitur inter duo nemora de Vevreille; item, sexta decima meta ponitur in alto de Chevrey, juxta terram Galteri d’Esartegnes et juxta terram Hugonis des Roches: justitia vero et juridictio de la Respe est communis, et a vado Morelli dou Vernoy usque ad a Respe quilibet nostrum dominorum sequitur terram suam videlicet alter supra alterum, tam in feodis quam in retrofeodis. Et hec omnia et singula supradicta pronuntiaverunt arbitrando ita esse et manere inconcussa perpetuo arbitri supradicti. Hanc autem pronuntiationem et dictum arbitrium dictorum arbitrorum et limittationem et positionem metarum hujusmodi nos predictus Hugo dominus castri Colcharum et nos predicti domicelli domini de Parreuil et nos Girardus Surrat et Iohanneta ejus uxor, volumus et etiam approbamus, etc. Datum et actum anno Domini millesimo ducentesimo octogesimo octavo, mense Ianuarii.